کلبجر رایونو

کلبجر رایونو — آذربایجان جومهوریتینده اینضیباطی – اراضی واحیدی. اینضیباطی مرکزی کلبجر شهری‌دیر. کلبجر ۸ آقوست ۱۹۳۰ (میلادی)-جو ایلده اینضیباطی رایون دۇروم آلمیشدیر. ۱۹۹۳ (میلادی)-جو ایلده ائرمنیستان جومهوریتی سیلاح‌لی قوه‌لری طرفیندن ایشغال ائدیلمیشدیر. تاریخی "کلبجر" معناسی قدیم تورک دیلینده "چای اۆستون‌ده قالا" دئمک‌دیر. کلبجر ان قدیم اینسان مسکنلریندن بیریدیر. بۇ اراضی‌ده اساس اینسانین تشککول تاپماسی و فوْرمالاشماسی دؤردونجو ژئولوژی دؤورله باغلیدیر. بۇ دؤور ایسه ۴ میلیون ایلدن آرتیق بیر تاریخ دئمک‌دیر. کلبجرده‌کی ماغارا دوشرگه‌لرینده آپاریلمیش آرخئولوژی(باستان شیناسلیق) آراشتیرمالار ثبوت ائدیر کی، اساس اینسان ایجماع‌سینین ایلک ایش آلتلری هم ده بۇ یئرلرده یارادیلیب. کلبجر اراضیسینده ۳۰ مین ایلدن چوْخ تاریخی اوْلان قدیم یاشاییش مسکنلری، ۶ مین ایل یاشی اوْلان داش تصویرلری، چؤپ شکیل‌لی قدیم تورک الیفباسی نومونه‌لری آشکار ائدیلیب. بوراداکی داش عابیده‌لر آذربایجان جومهوریتینده ارکن دؤور تورکلویون، مزدیسنا، مسیحیت، ۷.یوز ایلدن ایسه ایسلامین یاییلدیغی دؤورلرده یارادیلیب. کلبجرده "تورک قبریستان‌لیغی" آدی ایله تانینان بیر نئچه قدیم مزارلیق وار. بۇنلارین ان بؤیویو علی بی‌لی (کلبجر)، کلبجر، زار کندلرین اراضیسینده‌دیر. قبیرستان‌لیقلار مۆختلیف عصرلرده یارادیلمیش، فوْرما و اؤلچولری ایله بیر-بیرین‌دن فرق‌له‌نن آت، قوچ، ساندیق قبیر اوستو فیقورلار، باشداشی و گۆنبزلرله زنگین‌دیر. چؤللری کلبجر آذربایجانین ان یۆکسک داغ رایونودور. ان هۆندور زیروه‌لری جامیشداغ داغین‌داکی زیروه (۳۷۲۴ متر) و دلیداغ‌دیر (۳۶۱۶ متر). اراضی‌نین چوْخ حیصّه ‌سی مشه‌لیک‌دیر. کلبجر غرب‌ده ائرمنیستان جومهوریتی، شیمال‌دا داشکسن، گؤی-گؤل، گورانبوی، شیمالی-شرق‌ده ترتر، شرق‌ده آغدام، خوجالی، جنوب‌دا لاچین رایونلاری ایله همسرحددیر.کلبجر رایونو فایدالی قازینتیلارلا، اوْ جمله‌دن قیزیل، کروم یاتاقلاری ایله زنگین‌دیر. صنایع اهمیتی اوْلان جیوه احتیاطلاری کلبجر رایونون‌داکی شوربولاق و آغیاتاقدا یئرلشیر. آلاگؤللر، قاراگؤل، زالخا گؤلو و ... گؤللری وار. رایون‌دا اساساً چیملی داغ-چمن و قونور داغ-مشه توْرپاقلاری یاییلمیش‌دیر. مشه‌لرین عۆمومی ساحه‌سی ۳۰ مین هکتارا یاخین‌دیر. قایناقلار